Фехтование ярышлары чемпионы Камил Ибраһимов - язучы Галимҗан Ибраһимовның оныгы

	Алтыннар – 100дән, медальләр 200дән артып китте. Россия җыелма командасының Универсиададагы уңышы әнә шундый. Бу соңгы саннар түгел. Бүген Җәйге Уеннарда тагын 40 комплект медаль өчен ярышалар. Иртәгә исә соңгы 9 җиңүче ачыкланачак. Ә фехтование ярышларында чемпион исемен яулаган Камил Ибраһимов танылган язучы Галимҗан Ибраһимовның оныгы булып чыкты.	 Мәскәүдә яшәүче Ка­мил­гә алтын медальне Татар­стан­ның Дәүләт Киңәшчесе Минтимер Шәймиев тапшырды. Ка­милнең әтисе Әнвәр әфән­де белән сөй­ләшеп утырганда исә “Ватаным Татарстан” хә­бәр­чесе үзенә зур ачыш та ясады. Баксаң, Олимпия чемпионы Әнвәр Ибра­һи­мов танылган татар язучысы Га­лимҗан Ибраһимовның оныгы икән бит! “Казанга килгәч, бабам­ның Архангел зиратында урнашкан каберенә барып килдем. Ә Уфада без Галим­җан Ибраһимов бульварында яши идек. Сез андый язучыны беләсездер бит? – ди Әнвәр әфәнде, шаккатырып. – Уфадан мин 18 яшемдә киттем. Хәрби хез­мәтемне ЦСКА­да уздым. Шулай итеп Мәскәүдә калдым”.

Өлкән Ибраһимов ике тапкыр Олимпия Уеннарында чыгыш ясый. Ә 1988 елда Сеулда команда ярышларында алтын медаль ота. Ике мәртәбә Универсиадага бара. Шуларның берсендә – 1991 елда Ан­глия­нең Шефелд шәһәрендә узганында хатыны белән бергә чыгыш ясыйлар. Әнвәр Ибра­һимовның хатыны – фехтование буенча дөнья чемпионы Ольга Величко.

– Димәк, Камилнең нәкъ менә фехтованиене сайлавы бер дә гаҗәп түгел, – дип сорыйм Әнвәр Ибраһи­мовтан. – Аның башка мөмкинлеге дә булмаган?

– Шулайрак булып чыга инде. Дөрес, мин дә, хатыным да рапира төрендә чыгыш ясадык. Камил дә шунда башлаган иде. Аннары без аны кылычка күчердек. Әле кызыбыз Камилла да әнисе кулы астында фехтование белән шөгыль­лә­нә башлады. Аңа ун гына яшь.

– Сез бит әле чемпион гына түгел, Россия җыелма командасының тренеры да. Улыгызның чыгышларын каравы авыр түгелме?

– Дөресен әйткәндә, үзем чыгыш ясаган вакытларда җиңелрәк иде. Камил өчен күбрәк борчылам. Әлбәттә, беренче чиратта, ул минем улым. Аннары гына спортчы. Мин бит рапира буенча тренер. Шуңа күрә эш мәсьә­лә­сендә юлларыбыз кисешми диярлек.

– Универсиаданы ничек бәялисез?

– Фехтование ярышларында төп командалар юк диярлек. Чөнки ике атнадан Будапештта дөнья чемпионаты башлана. Әмма ярышлар барыбер кис­кен узды. Корылмалар, шартлар да бик яхшы. Волонтерлар ярдәм итә, хәтта су да өләшә­ләр. Вак-төяк кенә булса да, алары да бик мөһим. Казан да нык үзгәргән. Шуңа күрә шәһәр Олимпия Уеннарын да рәхәт­ләнеп оештыра ала. Белүемчә, сездә андый планнар бар икән инде.
   
	Илнар ХӨСНУЛЛИН	
Ватаным Татарстан

	№ 113 | 16.07.2013	


